— Крыж у Плісе куды больш даўні, зроблены няйначай у час зараджэння хрысціянства на нашых землях, у X—XI стагоддзях. Я прыходжу да такога меркавання таму, што ён у параўнанні з крыжамі сярэднявечча куды больш грубы і значна адрозніваецца ад усіх іншых каменных крыжоў. Пры вызначэнні даты даследчыкаў збівае з панталыку крыжык, выбіты ў цэнтры. Але такія крыжыкі, як я ведаю, наносілі значна пазней на старых культавых помніках, каб асвяціць іх. Напрыклад, такі ж крыжык выбіты на Сцёп-каменю, што знаходзіцца за вёскай Краснікі Докшыцкага раёна і дайшоў да нас з часоў язычніцтва. Таму цалкам верагодна, што крыж у Плісе паставіла Рагнеда, каб ён бярог спакой і шчасце тутэйшых людзей, з’яўляўся заступнікам ад ворагаў і эпідэмій — як знак пра дарагі ёй гэты край.